**Glenn Bech: *Jeg anerkender ikke længere jeres autoritet***

**SELVLIV**

**X**

ingen skal kunne alting selv

uanset hvad du skulle som barn

**X**

din omsorg irriterer mig

din omsorg minder mig om min egen

manglende evne til at passe på mig selv

min kæreste trøster mig og

jeg føler mig talt ned til

så skal jeg passe på

ikke at forveksle sårbarhed med svaghed

jeg er ikke

ødelagt

jeg er ikke

fucked

jeg reagerer nemt på en barnagtig måde

selvom det ikke er min skyld

skal jeg være voksen nok til at bede om hjælp

det kontraintuitive i at sænke paraderne

blotte sig

blødgøre sig

i stedet for at trække og isolere sig

når man føler sig såret og usikker og under angreb

er en tillidserklæring

**X**

selvom livet viste sig fra sin frygteligste side igen og igen

betyder det ikke nødvendigvis at det også vil gøre det

igen

**X**

det er ikke hensynsløst

ikke egoistisk at sige fra

uanset hvordan dine forældre groomede dig

du vil af og til:

1. – skabe dårlig stemning
2. – skuffe
3. – overraske
4. – kede
5. – irritere

men aldrig bliver det uhøfligt eller nærtagende at sige fra

du behøver ikke tage hele verden ind

du behøver ikke ignorere dit ubehag for at undgå konflikter

at leve sit liv ovre i andre mennesker stinker

af tomhedsfølelse

måske du har let ved at føle andre menneskers smerte

måske andre mennesker har let ved at åbne sig for dig

uanset har du også selv krav på at føle dig mødt, utilstrækkelig, fraværende

også selvom du er god

**X**

jeg oplever det egentlig ikke som et super frit valg

takke nej til de sociale medier?

jeg mener

meningerne skabes derinde, vor tids helte fødes derinde

du findes ikke

hvis ikke du findes derinde, eller hvad

selvfølgelig vil jeg være med

koste mig min lykke?

er det privilegeret at kunne afstå fra muligheden for

at råbe i munden på de andre

det tænker jeg

men kildekritik har heller aldrig været vigtigere

**X**

det er okay at blive vred

det er okay ikke at kunne falde til ro igen med det samme

verden er uretfærdig

verden er uretfærdig, for nogle mere end andre

trangen til at besidde

er en menneskelig trang, den

må vi forholde os til

alle sammen

det er lidelsesfuldt at skulle være

enestående

det er lindrende ikke at skulle være det

**X**

jeg har vanskeligt ved at mærke mig selv

sammen med andre mennesker

jeg er kun tryg

når de voksne har det godt med hinanden

så det må jeg sørge for

tænkte barnet

vi troede vi var stærke for hinanden

ved at lide hver for sig

hypotese: lykkelige mennesker er næppe i stand til at gøre andre fortræd

**X**

nu må jeg pludselig til at mærke efter, passe bedre på måske jeg endda konfronteres med min værste frygt:

ikke længere at kunne

hvad jeg før har kunnet

at:

1. – overpræstere
2. – overmotionere
3. – overarbejde

udgør socialt acceptable måder at håndtere vores traumer på

**ingen af dem gavnede min udvikling som menneske**

det det kræver at nå frem, er ikke længere det jeg har brug for når først jeg er fremme

det er okay at føle sig skuffet over livet sommetider

**X**

jeg behøver ikke gøre mine forældre stolte

det er ikke mit ansvar at redde nogen

jeg må gerne leve

det liv jeg har lyst til

undertrykkelse af behov

= provokation når andre udlever dem for øjnene af én

giv slip på din stolthed

og ingen kan ydmyge dig igen

traumer er ikke fjerne erindringer

traumer er nu her og i dag

måden jeg responderer på mine omgivelser

jeg bliver flov når jeg stikker hovedet frem

så stikker jeg hovedet ekstra langt frem

beroliger mig selv ved at opdage

at det kan jeg godt

mit begær er ikke frastødende

mine drømme er ikke frastødende

mine begrænsninger er ikke frastødende

jeg tillader at danne mig mine egne indtryk

**X**

mine coping-strategier er ikke underudviklede

ligesom frugter

er det kun naturligt at hænge på sine forældre

imens man modnes

jeg er ikke rådden

men muligvis lidt grøn

inden for tillidsevnen

der findes en tid i solen at indhente

beklager frugtmetaforen

**X**

jeg er ikke alene her i livet

selv ikke når jeg er alene, er jeg helt

"alene her i livet"

**verden skylder mig noget**

**verden skylder mig ikke noget**

ulykken ramlede tilfældigvis

ned over mig

de andre kommer aldrig til at få som fortjent

du kommer aldrig til at få som fortjent

alligevel føltes det vidunderligt at stjæle

fra Bilka bl.a., ja

der er tilfredsstillelse i

at give overmagten igen

**X**

jeg tror at megen magtmisbrug kommer af selvretfærdighed

klassebaseret selvretfærdighed

aldersbaseret selvretfærdighed

hudfarve- og kønsbaseret selvretfærdighed

kommunal selvretfærdighed osv.

samt selvretfærdigheden i at identificere sig som den forurettede

dette har jeg fortjent

efter al modgangen

er det ikke mit ansvar

at respektere andre mennesker længere

overholde loven, værne om klimaet

således tror jeg

adskillige ofre hænger fast

i rollen

jeg er selv ét af dem

sommetider

denne ferie

skjorte, armbånd, særbehandling har jeg fortjent

efter alt hvad man tog fra mig

behøver jeg ikke forvente meget mere af mig selv

**X**

det er okay at have lyst til at give op sommetider

det er okay at ville være ansvarsløs, rummes også når jeg er urimelig

det er okay at græde usammenhængende

prøv bare

som en anden voksen at gentage efter mig:

det er okay

**X**

jeg vil lære at nære

tillid til tvivlen

jeg vil lære at nære

tillid til uvished

**X**

hvad var meningen med at blive husket for sine præstationer og hårde arbejde hvis ingen til begravelsen kendte navnet på ens favorit-is?

**X**

han har ingen pårørende

ingen sætning

skræmmer mig mere

**JULIUS**

**X**

Julius, hed min største forelskelse

på efterskolen

gjaldt nogle andre spilleregler, han & jeg fik lov

at gå hånd i hånd

man smilte overbærende, kaldte os "parret"

"efterskolens par"

for mig var der imidlertid ikke tale om uskyld

om aftenen, når de fleste sludrede i opholdsarealerne eller øvede sig i bukkespring

fandt jeg på at gemme mig i herrebruseren

bag hækken nede for enden af alléen, ved bænken, helt ude på vejen

eller jeg lå på mit værelse og knugede en pude, afventende Julius

sommetider kiggede han forbi

eftersom min rumbo havde travlt med pigerne

udgjorde vores tomme senge stillet sammen de perfekte rammer

men snarere end at glo film

bad Julius mig rode ham i håret, hans fedtede, brune, krøllede, syrligt langtidsdunstende

smilehuller og glimt i øjet havde han også

Julius valsede omkring på tåspidserne, prikkede én i siden, susede af sted

klukleende

ham var vi mange der gerne ville omgås

vi gik på idrætsefterskole

der var de populære, fodboldmenneskene, de livsduelige, taktfaste, energiske

lærernes favoritmix, komfortable iført tætsiddende opvisningsdragter

egne kroppe

og så var der os andre, pukkelryggede, kvabsede, mumlende, indadvendte eller ej

Julius ku' med de fleste

heldigvis for mig

vores armhuler lugtede, blot vi forsømte badet en enkelt af mellemlektionerne

størknede sveden i bomulds-T-shirtene

kvalmt, vidunderligt, jeg

besvimede af fryd

hver gang han pressede sin koldvåde brystkasse tæt ind til mig

og man spurgte efter os ude fra den anden side af døren

vi frøs i mørket

aldrig italesatte vi hvad vi havde gang i eller

i hvert fald ikke havde gang i

hvad ved jeg

jeg elskede ham

jeg elskede ham på den mest ligefremme, selvmorderisk villige måde

og jeg tror egentlig også han elskede mig

dog turde han næppe risikere livet

livet som han kendte til

det liv han var blevet lovet

som endnu befandt sig inden for rækkevidde

jeg forstår ham godt

jeg forstår ham overhovedet ikke

en aften vi legede tagfat (det gjorde vi jævnligt)

opdagede han mig i kældergangen under vaskehuset, straks efter

fumlede vi rundt på linoleumsgulvet

og vi behøvede slet ikke magtkampen, men søgte den alligevel

jeg kunne have løbet min vej, lod mig hellere indhente

hvis Julius var her i dag

ville han indvende

både at være i stand til at fange samt nedlægge mig uanset

med andre ord: drengen var stærkere, mere atletisk end jeg

og jeg

nød ham pruste

sejrens sødme i mit fastholdte, ynkelige ansigt

med hele sin kropsvægt

udtværede han mig imod underlaget, så inderligt

nød jeg smerten

grebet om mine håndled, knæskallerne på mine lår, hans sammenbidte læber

halvt arrige, halvt udefinerbare blik, dirrende

lige dele kæmpende med sig selv

og imiterende at udkæmpe mig

eller hvad

så kæmp dog! råbte han

kæmp dog imod!

mens jeg ...

overgav mig fuldstændig

armene slapt til siderne, jeg ville enten lukke øjnene eller stirre

direkte op i hans

fremprovokere en reaktion, en eller anden, håbede jeg

langt voldsommere reaktion

jeg smilte, hoverende

endeløst modtagelig, bedøvet af endorfiner døsede jeg hen

slag og hælspark forstummedes som undervandslyde

intet mærkede jeg

andet end varme, rislende, omfavnende varme

måske jeg tænkte, eller måske

jeg allerede drømte:

"Julius, om så det ender med at blive os to, har du sat forventningerne til enhver fyr der måtte forsøge at gøre dig efter"

måske jeg digtede videre, måske jeg tænkte:

"kys mig"

**X**

"Nååå, så deeet... hvad ligger I mon dér for?"

spurgte Ove, vores tysklærer dukkede op ud af ingenting

skrævede hen over os for at komme videre ud til trappegangen:

"Hey drenge, hvad siger I, vil I ikke hellere med op til os andre igen?"

Ove rødmede, stemmen bævede

rettede på brillerne, placerede en hånd på dørkarmen, trak den til sig, puttede den så helt ned i lommen

herfra aner jeg ikke hvad der ellers skete

Ove forsvandt, hverken Julius eller jeg nåede at svare

gulvet

begyndte at skære imod skulderbladene, rygsøjlen summede og dunkede

og ribbenene

varmen forlod mig, den ligesom sugedes ud af rummet over os skrattede lysstofrørene, en tørretumbler satte i sving og mine impulser formanede:

Lig stille, Glenn

måske dette forfærdelige noget som netop var sket

aldrig skete alligevel?

måske denne distance som havde kilet sig ned imellem os

fordampede afsig selv, hvem ved

jeg kunne have ligget der, ubevægelig, for evigt desværre

rejste Julius sig; han børstede sig af som var det aftrykket af mig han befriedes fra

jeg ser støvkornene flimre omkring ham

som en knust glorie

denne min engel, intet mere havde han at give

eller hvad, men nej

og så gik Julius

nu måtte jeg klare mig selv

og jeg mærkede atter tomheden

jeg var i vildrede, jeg foldede mig ind i mig selv som en særling

min hævntørst boblende, jeg følte mig hjælpeløs og vildt magtbegærlig

alene i en verden af fjender

som nok skulle få som fortjent

og jeg knyttede næverne, sparkede ud

også hadet kom vældende tilbage

dette var min skæbne:

spis eller bliv spist

jeg ville græde, men raseriet, det...

og jeg besluttede at være diktator over eget liv

således løftet af raseriet

op på benene igen

det skulle også blive raseriet, ubarmhjertigheden over for skrøbelighed som et legitimt fænomen i tilværelsen

der udgjorde min nye, sandeste frelse:

ikke mere tvivl!

ikke mere fjolleri!

ikke mere forvente sig noget af nogen ...

kun disciplin! kun selvbeherskelse! kontrol, uafhængighed, ambition

denne dag mistede jeg al rundhed og skævhed og åbenhed og blødhed, jeg

rettede mig selv sabelklingende ud

ethvert fremtidigt forsøg på at nuancere mine holdninger og livsfilosofier

skulle mødes med halshugning

dette var min skæbne

dette var min dybeste hemmelighed

det var dette jeg havde

at holde fat i

Oves befippelse ved synet af os

to drenge oven på hinanden, var ydmygende

at Julius forlod mig, var udslettende

og alligevel følte jeg mig sært taknemmelig ...

for her stod jeg

og jeg var i live

måske mere i live end nogensinde

de to kunne også have peget fingre

Julius kunne have ofret mig for at redde sig selv; han kunne have stillet sig bag Ove, vasket sine hænder ved at tilsvine mig

jeg var trods alt den mest feminine

dermed også den der havde sværest ved at overbevise om sin uskyld

jeg var let at udpege

som svans

hvorimod Julius

kunne have begået en ærlig fejl, en mand kan fristes

men min kvindagtighed, min passive, skabede, overfølsomme unatur

kunne ingen dreng retfærdiggøre

derfor følte jeg mig taknemmelig

mændene kunne have forvist mig; de kunne have uddrevet mig;

de kunne have trukket bukserne af mig og inviteret skolens øvrige

elever og lærerstab med til offentlig udskamning

ja, det tænker jeg næsten

ville have været passende

man kunne have hængt mig som man gjorde engang

verden over

hænger man stadig mennesker som mig

**X**

det smukkeste tager man fra mig

men brokker jeg mig ikke

lader man det også være ved det

jeg bør hæve mig op over almenmenneskelige behov

for anerkendelse og kærlighed

jeg, den usårlige

jeg bør vende ryggen til barnet indeni

tilsyneladende

for som jeg husker forløbet

var det efter episoden i vaskekælderen

Julius fandt sig sin pigekæreste

ugen efter hang deres navne som to uadskillelige dele af et hjerte

nede på den egentlige opslagstavle over efterskolens par

man klappede, heppede, lagde hovedet på skrå

man forestillede sig deres fremtid sammen da Julius og hende giftedøbtes på græsplænen

"Kys!" "Kys!" råbte man

råbte vi

kastede med vandballoner, sang højskolesalmer

og de kyssede

Julius og hende

med sit glimt i øjet stod han og snavede til min begravelse

med sit glimt i øjet og smilehullerne stod han og snavede til begravelsen

af ham og mig levende

Dannebrog blafrende

selv forstanderen vejede en ballon i hånden, tweedjakken havde han

foldet og sat fast under armen, man skreg allerede af grin

gartneren standsede havetraktoren for at overvære begivenhederne

ikke kun fejrede man min død

man forventede af den døende at han burde fejre med

"Ja, kys, kys!" råbte jeg

hendes fingre igennem Julius' drivvåde lokker

at sørge åbenlyst eller storme væk

ville have været socialt selvmord

det ville have været:

småligt

ondskabsfuldt af mig

ham der før havde været halv, var omsider blevet hel

det var jo dét vi alle sammen så tydeligt kunne se:

hvilken lykke, den rigtige lykke

**X**

den efterfølgende periode planlagde jeg

helt syg i låget

hvordan jeg snildest kunne kidnappe hende

Julius' brud et sted i skoven

men snarere end at gøre alvor af mordfantasierne

besluttede jeg at blive hendes ven

hvad Julius havde stjålet fra mig

ville jeg stjæle tilbage fra ham

og eftersom jeg uden heteroseksuelle spændinger alle dage har

kunnet indsmigre mig hos pigerne, var det heller ingen sag at blive

fortrolig med bruden

de film hun havde set

havde jeg også set

mange af hendes følelser og oplevelser både genkendte og formåede

jeg at sætte ord på hvilket altså de færreste drenge på min alder var

opdraget til at kunne

"For resten", indskød Julius en dag

det var længe siden vi havde talt sammen

"Jeg vil gerne have at dig og Sophia hænger mindre ud. Jeg bryder mig

ikke om I går og deler hemmeligheder bag min ryg," sagde han og

fortsatte: "Desuden har jeg købt kondomer. Hun skal med hjem til mig

over weekenden"

**X**

der gik et halvt år før jeg igen udvekslede et ord med ham

jeg husker ikke om hvad

jeg husker han opførte sig uforstående

var noget kommet imellem os?

men vi undgik hinanden ...

det var ikke kun mig der havde undgået dig, Julius, påstår du vores

skred ud af hinandens liv skete af sig selv, ved et tilfælde, naturligt?

Samtlige skolens vidner bemærkede den bratte opløsning af symbiosen

man omtalte os ikke længere som "parret"

drengene jokede med min status som "fraskilt"

de spurgte om jeg savnede dig

de kløede sig i nosserne og sniffede til fingrene, stødte til

billardkuglerne; de sendte mig trutmunde; de snørede løbeskoene; de

forsikrede mig om

jeg sagtens kunne blive deres bitch

og jeg oplevede egentlig ikke drillesygen som spydig

men et udtryk for genuin undren

drengene slog mig på skulderen; de greb mig om nakken og klemte til

det føltes lindrende

at få min virkelighedsfornemmelse bekræftet, ja

jeg var forladt

du havde forladt mig

det var en besynderlig drejning, vores forhold tog

**X**

Julius

spurgte man også dig om den slags?

havde du omsider fået nok af Glenn?

erstattet ham med the real deal, ægte bryster, ægte fisse, ægte sex

grinte du?

svarede du fra dig?

lykkedes det at kamuflere dig bag Sophia?

hvad gik igennem dig, Julius?

noget måtte være gået igennem dig

eller påstår du det hele skete i mit hoved

at det udelukkende var sådan vi havde fandtes for hinanden

og således også sådan vi forsvandt ud af hinandens liv igen

umærkeligt for dig?

sindssygt for mig?

**X**

vi lod som om

den anden ikke eksisterede

din arm omkring hendes nakke, fremvisende

uanset rejste jeg mig fra sygesengen

det var jeg nødt til

den ene dag efter den anden

derimod hørte ingen mere til dig efter afdansningsballet

efterlod du også hende, Sophia

hvorfor?

ikke en eneste fra dette år i din ungdom holdt

du kontakten med, Julius

hvorfor?

hvorfor ikke?

hvorfor fanden ikke?

Facebook afslører at du kom i gymnasiet, dernæst militæret

Facebook afslører også at du i sommer uddannede dig til journalist

på profilbilledet poserer du foran en kirke (af alle steder)

ved din side står en kvinde iført stram, blomstret kjole, opsat hår

glimtet i øjet har du endnu, og magt over mig

**X**

"Hey, Glenn?" hviskede Julius

"Ja?" svarede jeg

"Ikke noget..."

"Hvis bare du var en pige ..."

"Jamen kan vi ikke lade som om?"

"Nej, Glenn ..."

"Det er kompliceret..."

"Hvad mener du?"

"Jeg ved det ikke ..."